梁父吟
作者：張耒
朝代：宋

paragraphs: 豪俊昔未遇，白日無光輝。
隆中卧龍客，長嘯視羣兒。
九州英雄爭著鞭，黄星午夜照中原。
君看慷慨有心者，乃是山東高帝孫。
老瞞赤壁抱馬走，紫髯江左空回首。
世上男兒能幾人，眼看袁呂真何有。
永安受詔堪垂涕，手挈庸兒是天意。
渭上空張復漢旂，蜀民已哭歸師至。
堂堂八陣竟何爲，長安不見漢官儀。
鄧艾老翁誇至計，譙周鼠子辨興衰。
梁父吟，君聽取，擊節高歌爲君舞。
躬耕貧賤志功名，功名入手亡中路。
逢時兒女各稱雄，運去英雄非曆數。
梁父吟，悲復悲。
古今人事半如此，所以達士觀如遺。
龐公可是無心者，何事鹿門招不歸。